ทุ่ม5พันล้านสร้างต้นกล้าธุรกิจ
"ปชป." หว่าน 5,000 ล้าน ต่อยอดโครงการต้นกล้าอาชีพดันสร้าง "ต้นกล้าธุรกิจ" หวังให้คนไทยมีรายได้
6 มิ.ย. 2554

"ปชป." หว่าน 5,000 ล้าน ต่อยอดโครงการต้นกล้าอาชีพดันสร้าง "ต้นกล้าธุรกิจ" หวังให้คนไทยมีรายได้
นายกอร์ปศักดิ์ สภาวสุ ประธานคณะทำงานด้านยุทธศาสตร์ พรรคประชาธิปัตย์ (ปชป.) เผยว่า ปชป.เตรียมต่อยอดโครงการต้นกล้าอาชีพอีกครั้งหากได้กลับเข้ามาบริหารประเทศ หลังจากโครงการนี้ประสบความสำเร็จมากในช่วงที่ผ่านมา โดยจะต่อยอดต้นกล้าเหล่านี้ให้เป็น “ต้นกล้าธุรกิจ” ด้วยการจัดงบประมาณอีก 5,000 ล้านบาท ผ่านธนาคารไปรษณีย์ที่อยู่ระหว่างการจัดตั้งใหม่ ในรูปแบบสินเชื่อดอกเบี้ยต่ำกับต้นกล้าเดิมที่ไม่สามารถเข้าถึงแหล่งเงินทุนได้ ซึ่งจัดให้รายละ 1-3 แสนบาท เพื่อนำไปประกอบอาชีพโดยที่ไม่ได้ดูเรื่องของหลักทรัพย์มากไปกว่าเรื่องของธุรกิจเพื่อให้ต้นกล้าเหล่านี้สามารถทำธุรกิจเพื่อเพิ่มรายได้ให้กับตัวเอง
นายกอร์ปศักดิ์ กล่าวอีกว่า ส่วนบุคคลที่ไม่เคยผ่านการฝึกทักษะจากโครงการต้นกล้าอาชีพ จะให้กรมพัฒนาฝีมือแรงงานไปดำเนินการฝึกอาชีพโดยใช้หลักสูตรของโครงการต้นกล้าอาชีพเดิมเพราะมีหลักสูตรหลากหลายและโดนใจประชาชนมากกว่า หากผ่านการฝึกทักษะแล้วประมาณ 2-3 เดือนแล้วสามารถมาเข้าโครงการต้นกล้าธุรกิจได้ ซึ่งที่ผ่านมาโครงการต้นกล้าอาชีพได้ฝึกทักษะให้กับประชาชนได้มากถึง 5 แสนคน และมีจำนวนมากที่กลับไปทำอาชีพจนประสบความสำเร็จ
อย่างไรก็ตามยังมีต้นกล้าอีกจำนวนมากที่เข้าไม่ถึงแหล่งเงินทุน ซึ่งเดิมได้กำหนดให้ธนาคารออมสินและธนาคารเพื่อการเกษตรและสหกรณ์การเกษตร (ธ.ก.ส.) เป็นผู้ต่อยอด แต่เนื่องจากสถาบันเฉพาะกิจเหล่านี้มีกฎเกณฑ์ที่ต้องปฎิบัติตามระเบียบของธนาคารแห่งประเทศไทย (ธปท.) จึงทำให้ไม่สามารถต่อยอดให้กับต้นกล้าเหล่านี้ได้ 
ขณะเดียวกันธนาคารไปรษณีย์มีกฎระเบียบที่ผ่อนปรนมากกว่ารวมทั้งยังมีสาขาทั่วประเทศ ซึ่งทำให้ต้นกล้าสามารถเข้าถึงแหล่งเงินทุนได้อย่างแท้จริง
"แม้ว่าการเข้าถึงแหล่งเงินทุนของต้นกล้าจะทำได้ง่ายกว่า แต่กระบวนการทำงานต้องการผ่านวิเคราะห์โครงการ วิเคราะห์สินเชื่อ ตามกฎเกณฑ์ของธนาคารเช่นกัน ไม่ได้หมายความว่านำเงินไปไล่แจกแต่อย่างใด ซึ่งโครงการนี้ต่างจากโครงการของพรรคเพื่อไทยที่จะให้เงินกับสถานศึกษาแห่งละ 1,000 ล้านบาท เพื่อให้กับบุคคลที่จบปริญญาตรีเท่านั้น ที่สำคัญการดำเนินการยังทำผ่านการพิจารณาของครูและศิษย์เก่าเท่านั้น" นายกอร์ปศักดิ์ กล่าว